b'\n_START_ARTICLE_\nEug\xc3\xa8ne Atget\n_START_SECTION_\nVida i obra\n_START_PARAGRAPH_\nAtget nasqu\xc3\xa9 en una fam\xc3\xadlia d\'artesans prop de la capital francesa. Esdevingu\xc3\xa9 orfe als cinc anys i va ser educat pels seus avis. La seva educaci\xc3\xb3 secund\xc3\xa0ria no va ser acabada i s\'embarc\xc3\xa0 en la marina mercant, on romangu\xc3\xa9 de 1875 a 1877 treballant en un vaixell de les l\xc3\xadnies d\'\xc3\x80frica. Retornant a Par\xc3\xads el 1878 intent\xc3\xa0 cursar estudis d\'art dram\xc3\xa0tic al Conservatori, per\xc3\xb2 no ho aconsegu\xc3\xad. Despr\xc3\xa9s del servei militar va intentar entrar de nou al Conservatori, aquest cop amb \xc3\xa8xit, i comen\xc3\xa7\xc3\xa0 una carrera d\'int\xc3\xa8rpret que dur\xc3\xa0 15 anys, si b\xc3\xa9 sense grans \xc3\xa8xits. El 1885 entr\xc3\xa0 en un grup ambulant de comediants. El seu ofici li permet\xc3\xa9 l\'ocasi\xc3\xb3 de con\xc3\xa8ixer qui seria la seva dona, Valentine Delafosse-Compagnon._NEWLINE_L\'any seg\xc3\xbcent, despr\xc3\xa9s de patir una afecci\xc3\xb3 de les cordes vocals, abandon\xc3\xa0 el teatre i la ciutat de Par\xc3\xads per llan\xc3\xa7ar-se a la pintura, el dibuix i la fotografia. A partir de 1890 s\'estableix com a pintor a la capital, sense gaudir de gran \xc3\xa8xit. Comprenent la necessitat de documentaci\xc3\xb3 dels artistes i grafistes, comen\xc3\xa7a a provar sort amb la fotografia, capturant imatges sistem\xc3\xa0ticament amb la intenci\xc3\xb3 de posseir un arxiu documental destinat als artistes. Atget s\'interess\xc3\xa0 d\'entrada per temes menors: els oficis de Par\xc3\xads que van desapareixent a l\'\xc3\xa8poca, els patis dels edificis de la ciutat, aparadors de botigues (venia les seves fotografies als botiguers a un preu m\xc3\xb2dic). Tot aix\xc3\xb2 conflueix en el seu projecte de fotografiar la totalitat d\'all\xc3\xb2 art\xc3\xadstic o pintoresc de la ciutat. Institucions com la Biblioteca Nacional de Fran\xc3\xa7a comprenen l\'inter\xc3\xa8s documental d\'una col\xc2\xb7lecci\xc3\xb3 d\'aquest tipus i comencen a adquirir les seves fotografies._NEWLINE_El 1899 la parella s\'instal\xc2\xb7l\xc3\xa0 al 17 bis de la rue Campagne-Premi\xc3\xa8re (on tenen lloc les darreres escenes de la pel\xc2\xb7l\xc3\xadcula \xc3\x80 bout de souffle.) Malgrat la seva important clientela d\'artistes (Georges Braque, Andr\xc3\xa9 Derain, Maurice Utrillo, Maurice de Vlaminck, Andr\xc3\xa9 Dunoyer de Segonzac, Mo\xc3\xafse Kisling, Tsugouharu Foujita), la situaci\xc3\xb3 econ\xc3\xb2mica d\'Atget romandr\xc3\xa0 prec\xc3\xa0ria, i tots dos viuran de les rendes de la dona. Durant la Primera Guerra Mundial deixa de fotografiar per motius econ\xc3\xb2mics, i no reprendr\xc3\xa0 la seva activitat fins als anys de 1920.\n_START_SECTION_\nDarrers dies i recepci\xc3\xb3 p\xc3\xb2stuma\n_START_PARAGRAPH_\nEl 4 d\'agost de 1927, poc abans de la seva mort relegat a la mis\xc3\xa8ria, els surrealistes van descobrir i reclamar la seva obra, particularment Man Ray i la seva assistent Berenice Abbott. Gr\xc3\xa0cies a la publicaci\xc3\xb3 d\'articles i reculls sobre la seva obra, Abott permet al p\xc3\xbablic recon\xc3\xa8ixer la tasca de documentaci\xc3\xb3 de l\'antic Par\xc3\xads feta per Atget. Aquell mateix any, el museu de monuments hist\xc3\xb2rics de Par\xc3\xads va comprar 2000 de les seves plaques fotogr\xc3\xa0fiques Sobre el fot\xc3\xb2graf, Abbott escriuria: "El recordarem com un historiador de l\'urbanisme, com un veritable rom\xc3\xa0ntic, enamorat de Par\xc3\xads, com un Balzac de la c\xc3\xa0mera, l\'obra del qual ens permet teixir un vast tap\xc3\xads de la civilitzaci\xc3\xb3 francesa." _NEWLINE_La relaci\xc3\xb3 entre tots dos ha estat explorada liter\xc3\xa0riament en la novel\xc2\xb7la de Mich\xc3\xa8le Fabien Atget et B\xc3\xa9r\xc3\xa9nice, de 1987._NEWLINE_L\'obra d\'Atget interess\xc3\xa0 particularment al fil\xc3\xb2sof i cr\xc3\xadtic Walter Benjamin, que comenta i avalua el treball del fot\xc3\xb2graf en el seu assaig L\'obra d\'art a l\'\xc3\xa8poca de la seva reproductibilitat t\xc3\xa8cnica i a la Petita hist\xc3\xb2ria de la fotografia. En el primer assaig, Benjamin considera el treball realitzat per Atget com un precursor de la categoria est\xc3\xa8tica del "valor d\'exposici\xc3\xb3". _NEWLINE_Al districte XIII de Par\xc3\xads existeix des de 1978 un carrer amb el seu nom.'